SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 141.1.9/6-41-14/24

**2024. gada 19. jūnijā plkst. 10:00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Raimonds Bergmanis – komisijas priekšsēdētājs**

**Andrejs Vilks – komisijas priekšsēdētāja biedrs**

**Jānis Skrastiņš – komisijas sekretārs**

**Ainars Latkovskis**

**Ināra Mūrniece**

**Aleksejs Rosļikovs**

**Uģis Rotbergs**

**Atis Švinka – Aizsardzības ministrijas parlamentārais sekretārs**

**Edmunds Zivtiņš**

*uzaicinātie:*

* Aizsardzības ministrijas Juridiskā departamenta Tiesību aktu nodaļas vadītāja **Vita Upeniece**
* Nacionālo bruņoto spēku Apvienotā štāba Personāla departamenta Personāla vadības pārvaldes Personālvadības atbalsta un plānošanas daļas vecākā virsniece OF-3 **Viktorija Baumane**
* Nacionālo bruņoto spēku Apvienotā štāba Juridiskā departamenta Normatīvo aktu un līgumu pārvaldes vecākā juriste OF-2 **Ulla Macpane**
* Mācību vadības pavēlniecības štāba Juridiskās daļas priekšniece OF-2 **Elīna Laškova**
* Nacionālo bruņoto spēku Apvienotā štāba Mobilizācijas un rekrutēšanas pārvaldes Mobilizācijas un rezerves karavīru apmācību plānošanas daļas militārais eksperts **Juris Mačis**
* Iekšlietu ministrijas Personāla vadības un administratīvā departamenta direktore **Daiga Piebalga**
* Valsts robežsardzes Galvenās pārvaldes Juridiskās nodaļas priekšnieks **Jānis Voitehovičs**
* Valsts robežsardzes Galvenās pārvaldes Juridiskās nodaļas galvenā inspektore **Vika Vītoļina-Pugace**
* Valsts robežsardzes Galvenās pārvaldes Bruņojuma, apgādes un tehnisko resursu pārvaldes Nodaļas priekšnieks **Pāvels Pavlovs**
* Latvijas Darba devēju konfederācijas juriste, darba tiesību eksperte **Anete Neilande**

Saeimas Juridiskā biroja vecākā juridiskā padomniece **Līvija Millere**

**Komisijas darbinieki: vecākā konsultante Ieva Barvika un konsultante Inese Silabriede**

**Sēdi vada:** komisijaspriekšsēdētājs R.Bergmanis

**Sēdi protokolē:** konsultanteI.Silabriede

**Sēdes veids:** atklāta

Darba kārtība:

**1. Grozījumi Militārā dienesta likumā (578/Lp14) 2. lasījumam.**

**2. Dažādi.**

R.Bergmanis atklāj sēdi un iepazīstina ar izskatāmo darba kārtību.

*Komisijai nav iebildumu.*

**1. Grozījumi Militārā dienesta likumā (578/Lp14) 2. lasījumam.**

R.Bergmanis informē, ka par izskatāmo likumprojektu saņemti 18 priekšlikumi. Aicina Aizsardzības ministrijas (turpmāk – AM) pārstāvjus sniegt komentāru par šiem priekšlikumiem kopumā.

A.Švinka uzsver, ka iesniegtie ir nozarei svarīgi priekšlikumi.

**R.Bergmanis** aicina komisiju secīgi izskatīt priekšlikumus.

Nr.1 – aizsardzības ministra A.Sprūda priekšlikums – ierosinājums izteikt 4. panta trešo daļu šādā redakcijā: “(3) Karavīru var nosūtīt mācīties vai pildīt militārus uzdevumus uz ārvalstīm tikai pēc karavīra zvēresta došanas.”.

V.Upeniece informē par šāda priekšlikuma nepieciešamību un dažādiem ar karavīra zvēresta nodošanu saistītiem aspektiem. Uzskata, ka piedāvātais regulējums novērsīs konstatētās problēmas.

R.Bergmanis dod vārdu Saeimas Juridiskā biroja (turpmāk – JB) pārstāvei.

L.Millere interesējas, kāds laika periods paiet kopš dienesta uzsākšanas līdz zvēresta došanai. Atzīmē Valsts aizsardzības dienesta un Nacionālo bruņoto spēku (turpmāk – NBS) karavīrus.

V.Upeniece informē, ka zvērests tiek dots pēc militārās pamatapmācības iegūšanas.

V.Baumane sniedz papildu informāciju karavīra zvēresta jautājumā.

*Notiek diskusija par šo priekšlikumu, tiek pieminēti dažādu amatpersonu zvēresti un militārpersonu zvērestu atšķirības.*

R.Bergmanis noslēdz diskusiju un aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.1.

Nr.2 – Saeimas Juridiskā biroja priekšlikums – ierosinājums izslēgt likuma 18. panta sestajā daļā vārdus “(eksmatrikulēts no studiju programmas)”.

L.Millere izskaidro priekšlikumu. Atzīmē, ka termins “eksmatrikulēts” ir lietots tikai Augstskolu likumā, tikai vienā vietā, kas atšķiras no šajā likumā piedāvātā lietojuma. Atzīmē, ka nav arī atbilstības ar šā panta (5) daļas regulējumu.

*Notiek diskusija par šo priekšlikumu, tiek apspriests eksmatrikulācijas jēdziens, kā arī tā atšķirības Nacionālās aizsardzības akadēmijā (turpmāk – NAA) un citās Latvijas augstskolās. Viedokļus, jautājumus un komentārus izsaka V.Upeniece, E.Laškova, L.Millere, R.Bergmanis, A.Vilks, I.Rajevs. Tiek uzsvērta NAA duālā situācija attiecībā uz izglītību un studiju programmām. NAA kadets, sākot ar pirmo studiju dienu, vienlaikus ir arī NBS karavīrs. AM pārstāvji apsola uz 3. lasījumu pārskatīt un precizēt 18. panta (5) un (6) panta redakcijas.*

*Diskusijas rezultātā komisija nolemj veidot komisijas priekšlikumu, piedāvājot nomainīt iekavās esošos vārdus uz “eksmatrikulēts no studējošo saraksta”.*

Komisija nolemj neatbalstīt priekšlikumu Nr.2, bet atbalstīt komisijas priekšlikumu.

Nr.3 – Saeimas Juridiskā biroja priekšlikums – ierosinājums izteikt likumprojekta 4. panta otro daļu šādā redakcijā: “aizstāt piektajā daļā vārdus “Iedzīvotāju reģistra” ar vārdiem “Fizisko personu reģistra”.

L.Millere izskaidro priekšlikumu, tiek piedāvāts izslēgt liekvārdību.

AM pārstāvjiem nav iebildumu.

R.Bergmanis aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.3.

Nr.4 – aizsardzības ministra A.Sprūda priekšlikums – ierosinājums papildināt likumu ar 19.¹ pantu Izmitināšana, ēdināšana un transporta izdevumu segšana profesionālā dienesta kandidātiem piedāvātajā redakcijā.

V.Upeniece izskaidro šāda panta nepieciešamību, tā mērķis ir atbalstīt profesionālā dienesta kandidātus.

L.Millere neiebilst pēc būtības, bet vēlas sīkāku skaidrojumu par transporta, t.sk., privātā izmantošanu. Norāda uz piedāvāto summu neatbilstību reālajām izmaksām. Atsaucas arī uz rezerves karavīru un rezervistu mācību finansējumu.

V.Upeniece paskaidro, ka ir ņemtas vērā AM finansiālās iespējas.

R.Bergmanis aicina pārvērtēt piedāvātās transporta kompensāciju summas. Aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.4.

Nr.5 – Saeimas Juridiskā biroja priekšlikums – ierosinājums izteikt 20. panta 11 daļu (likumprojekta 5. panta otrā daļa) kā likuma 20. panta 31 daļu.

L.Millere izskaidro priekšlikumu, tas ir tehniska rakstura precizējums, lai sakārtotu panta daļas labākā secībā.

AM pārstāvjiem nav iebildumu.

R.Bergmanis aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.5.

Nr.6 – aizsardzības ministra A.Sprūda priekšlikums – ierosinājums izslēgt 21. panta 3.3 daļā vārdus “izņemot komandiera (priekšnieka) amata pienākumus”.

V.Upeniece izskaidro priekšlikumu. Īslaicīga vakanto amatu aizvietošana attiecas tikai uz amatiem, kuri nav saistīti ar komandiera (priekšnieka) pienākumiem.

*Notiek diskusija par priekšlikumu. Jautājumus, viedokļus un komentārus izsaka R.Bergmanis, L.Millere, V.Baumane.*

R.Bergmanis aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.6.

Nr.7 – aizsardzības ministra A.Sprūda priekšlikums – ierosinājums izdarīt grozījumus likuma 33. pantā: izteikt pirmās daļas 5. punktu jaunā redakcijā un aizstāt pirmās daļas 6. un 7. punktā vārdus “līmeņa profesionālo” ar vārdu “cikla”.

**V.Upeniece** izskaidro priekšlikumu, tas ir plānots saistībā ar virsseržanta izglītības iegūšanu.

Sasaucas ar pārejas noteikumiem, priekšlikumu Nr.18, kur izskaidrota procesa pakāpenība.

**L.Millerei** nav iebildumu .

R.Bergmanis aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.7.

Nr.8 – aizsardzības ministra A.Sprūda priekšlikums – ierosinājums papildināt likuma 45. pantu ar 2. daļu šādā redakcijā: “(2.¹) Robežsargu formas tērpu var šūt no auduma, kura raksts ir identisks karavīra formas tērpa rakstam.”

V.Upeniece izskaidro priekšlikumu. AM plāno uzdāvināt Valsts robežsardzei (turpmāk – VRS) NBS karavīru formastērpus. Formastērpa nēsāšanu regulē Militārā dienesta likums (turpmāk – MDL). Grozījumi tiek virzīti, lai atļautu iekšlietu resoram (VRS) nēsāt formas ar karavīra formas tērpa rakstu.

D.Piebalga Iekšlietu ministrijas (turpmāk – IeM) vārdā konceptuāli atbalsta AM iesniegto grozījumu MDL 45. pantā. IeM paļaujas uz to, ka AM normatīvos aktus izgrozīs tā, lai VRS amatpersonām dotu tiesības valkāt karavīru formastērpus ar VRS identifikācijas zīmēm. 18. jūnijā par šī pasākuma finansēšanu ir notikušas IeM un AM pārstāju sarunas, ir notikušas sarunas par sagatavošanas darbu norisi.

Atzīmē, ka robežsargu formas tērpa aprakstu regulē Ministru kabineta (turpmāk – MK) 2019. gada 1. oktobra noteikumi Nr. 464 “Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm formas tērpa un atšķirības zīmju aprakstu”.

R.Bergmanis uzsver sistēmiskuma jautājumu; interesējas, vai IeM ir gatava pārņemt visus ar šiem formastērpiem saistītos procesus, kā arī, kā šie jautājumi tiks risināti turpmāk. Atzīmē jau tagad esošās problēmas ar IeM dienestu formām.

D.Piebalga informē, ka jautājumi par turpmākajām darbībām ir darba kārtībā. Šobrīd ir vienošanās par vienreizēju palīdzību, nākotnē ir identificēti jautājumi par apgādi un aizvietošanu, gan arī par formastērpiem kadetiem. Darbs pie šiem jautājumiem turpināsies. Piedāvātie MDL grozījumi šobrīd dod tiesības VRS amatpersonām nēsāt NBS formas. Saimnieciskie jautājumi paliek dienaskārtībā kā aktuāli.

*Notiek diskusija par aktualizēto VRS formastērpu jautājumu. Tiek uzsvērti sistēmiskuma jautājumi, problēmas ar kvalitatīvu formastērpu apgādi, citi apgādes un pārapgādes jautājumi, AM strādājošo pielaižu un atbildības līmenis. Tiek iezīmēta arī iespējama VRS pāreja uz AM sistēmu krīzes gadījumā. Diskusijas dalībnieki atsaucas uz Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likuma regulējumu.*

*Jautājumus, komentārus un viedokļus izsaka R.Bergmanis, D.Piebalga, P.Pavlovs (VRS), A.Latkovskis, E.Zivtiņš, A.Švinka, I.Mūrniece, L.Millere, U.Rotbergs, A.Vilks, V.Upeniece, J.Skrastiņš. Diskusijas rezultātā deputāti vienojas konceptuāli atbalstīt šo priekšlikumu, bet vienlaikus aicināt AM pārstāvjus uz 3. lasījumu šo jautājumu pārskatīt un pēc nepieciešamības precizēt. L.Millere uzskata, ka aktualizētais nav likuma, bet gan MK noteikumu jautājums, un no piedāvātā priekšlikuma neizriet jautājuma būtība.*

R.Bergmanis aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.8.

Komisija nolemj arī vērsties ar vēstuli MK par šajā sēdē paustajām deputātu bažām VRS formastērpu jautājumā.

Nr.9 – aizsardzības ministra A.Sprūda priekšlikums – ierosinājums izdarīt grozījumus likuma 47. pantā: izteikt pirmo daļu jaunā redakcijā un papildināt pantu ar (1.¹) daļu piedāvātajā redakcijā.

**V.Upeniece** izskaidro priekšlikumu. Tiek precizētas karavīra tiesības pēc viņa atvaļināšanas nēsāt karavīra formu.

**L.Millere** interesējas, kādēļ jāmaina likuma regulējums, ja iepriekšējais ir pietiekami saprotams, min piemērus.

**V.Upeniece** izskaidro izņēmuma gadījumus un piedāvātos MDL grozījumus.

*Notiek diskusija par priekšlikumu un tiesībām nēsāt karavīra formastērpu; jautājumus un komentārus izsaka* ***J.Skrastiņš****,* ***E.Zivtiņš****,* ***R.Bergmanis****,* ***V.Upeniece****,* ***A.Švinka****.*

R.Bergmanis aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.9.

Nr.10 – aizsardzības ministra A.Sprūda priekšlikums – ierosinājums izteikt 55. panta trešās daļas otro teikumu šādā redakcijā: “Karavīra ģimenei (laulātajam, bērniem, vecākiem) saglabā tiesības uzturēties dienesta dzīvojamā telpā ne ilgāk kā vienu gadu pēc karavīra nāves, šajā laikā karavīra ģimene sedz Valsts un pašvaldību institūciju amatpersonu un darbinieku atlīdzības likuma 31.² pantā un izīrētāja rēķinos noteiktos maksājumus.”

**V.Upeniece** izskaidro priekšlikumu. Ar to tiek paplašinātas karavīra ģimenes tiesības uzturēties dienesta dzīvojamās telpās.

**L.Millerei** nav iebildumu pēc būtības, bet viņa aicina uz 3. lasījumu precizēt terminu “izīrētāja rēķini”.

R.Bergmanis aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.10.

Nr.11 – aizsardzības ministra A.Sprūda priekšlikums – ierosinājums izteikt 60.1 panta trešo daļu šādā redakcijā: “(3) Militārajam darbiniekam darba un atpūtas laiku nosaka tādā pašā kārtībā kā karavīram.”

**V.Upeniece** izskaidro priekšlikumu, tiek paplašināti nosacījumi militārajiem darbiniekiem attiecībā uz atpūtas laiku.

**L.Millerei** nav iebildumu.

R.Bergmanis aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.11.

Nr.12 – aizsardzības ministra A.Sprūda priekšlikums – ierosinājums izdarīt grozījumus likuma 63. pantā:

izslēgt otrās daļas 4. punktu;

papildināt 6. punktu pēc vārda “darbiniekus” ar vārdiem “pēc šā likuma 60.1 pantā minēto darba tiesisko izbeigšanas”.

aizstāt pirmās daļas 6. un 7. punktā vārdus “līmeņa profesionālo” ar vārdu “cikla”.

**V.Upeniece** izskaidro priekšlikumu. Tiek paredzēts izslēgt normu, kura vairs nedarbojas, kā arī precizēt 6.punktu attiecībā uz militārajiem darbiniekiem.

L.Millere interesējas par šo personu dalību rezervistos.

V.Upeniece apliecina, ka rezervistos iet visi.

R.Bergmanis aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.12.

L.Millere aicina AM pārstāvjus uz 3. lasījumu padomāt par likumprojekta 14. panta (likuma 63. panta) 2.1 daļas no valodas viedokļa labāku formulējumu.

AM pārstāvji apsola sagatavot precizētu redakciju.

Nr.13 – Saeimas Juridiskā biroja priekšlikums – ierosinājums izteikt likumprojekta 15. panta trešo daļu šādā redakcijā: “aizstāt otrajā daļā vārdus “Iedzīvotāju reģistra” ar vārdiem “Fizisko personu reģistra”.

L.Millere izskaidro priekšlikumu, tiek piedāvāts izslēgt liekvārdību.

AM pārstāvjiem nav iebildumu.

R.Bergmanis aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.13.

Nr.14 – aizsardzības ministra A.Sprūda priekšlikums – ierosinājums izdarīt grozījumus likuma 65. pantā:

aizstāt panta nosaukumā vārdus “un rezervistu” ar vārdiem “rezervistu un kompetento institūciju”;

papildināt pantu ar trešo daļu šādā redakcijā:

“(3) Mobilizācijas likuma 14.1 panta pirmajā daļā minēto personu darba devējiem ir pienākums informēt Nacionālo bruņoto spēku rezerves uzskaites struktūrvienību par to personu iecelšanu amatos, kuras nav pakļautas mobilizācijai un šo personu atcelšanu no attiecīgajiem amatiem.”

V.Upeniece izskaidro, ka šis priekšlikums saistīts ar nepieciešamību iestādēm gūt informāciju par savā štatā esošajiem militārajam dienestam pakļautajiem rezervistiem, to uzskaiti. Šobrīd AM rīcībā nav pilnīgas ainas šajā jautājumā.

L.Millere atzīmē, ka jau šobrīd Mobilizācijas likums ļauj AM saņemt šādu informāciju par militārajam dienestam pakļautajiem rezervistiem. Institūcijām ir uzdots pienākums sniegt šādu informāciju. Uzskata, ka piedāvāto (3) daļas redakciju uz 3.lasījumu ir jāprecizē.

V.Upeniece atsaucas uz Mobilizācijas likuma 14.1 panta nosacījumiem, deleģējums MK attiecas uz kritisko infrastruktūru. Apsola uz 3.lasījumu precizēt darba devēju pienākumu jēdzienu. Piekrīt JB viedoklim, ka to iespējams arī ar grozījumiem Mobilizācijas likumā.

R.Bergmanis aicina komisiju balsot par šo priekšlikumu.

*Balsojums: par – 1; pret –0; atturas –8.*

Komisija **neatbalsta** priekšlikumu Nr.14.

Nr.15 – aizsardzības ministra A.Sprūda priekšlikums – ierosinājums izdarīt grozījumus likuma 66. pantā: izteikt 1.¹ un 1.² daļu jaunā redakcijā.

V.Upeniece paskaidro, ka ierosinājums paredzēts, lai ikdienas darbos atslogotu NBS komandieri, kā arī par rezerves karavīru dalības pārbaudes un plānotajās mācībās pārcelšanu.

L.Millerei nav iebildumu.

R.Bergmanis aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.15.

Nr.16 – aizsardzības ministra A.Sprūda priekšlikums – ierosinājums izteikt likuma 67.1 panta pirmo daļu šādā redakcijā: “(1) Latvijas pilsonis, kurš atbilst šā likuma 16. pantā un dienestam rezervē noteiktajiem nosacījumiem un nav pakļauts valsts aizsardzības dienestam, var brīvprātīgi pieteikties dienestam Nacionālo bruņoto spēku rezervē un sekmīgi apgūt noteiktu militārās apmācības kursu. Mācību laiku un vietu nosaka Nacionālo bruņoto spēku komandieris.”

V.Upeniece paskaidro, ka šis precizējums nepieciešams, lai persona varētu brīvprātīgi pieteikties rezerves karavīra apmācībai.

L.Millerei nav iebildumu pēc būtības, bet iesaka uz 3.lasījumu pārdomāt, vai tekstā ir nepieciešams vārds “sekmīgi”.

R.Bergmanis aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.16.

Nr.17 – aizsardzības ministra A.Sprūda priekšlikums – ierosinājums papildināt pārejas noteikumu 23.punktu ar otro teikumu šādā redakcijā: “Šis punkts ir attiecināms uz jaunākajiem virsniekiem speciālistiem, kuriem virsnieka dienesta pakāpe iegūta līdz 2017. gada 13. decembrim.”

U.Macpane izskaidro priekšlikumu, tas saistīts ar normu, kura bija spēkā līdz 2017. gada 13. decembrim. Tas ir jautājums par dienesta pakāpes piešķiršanu sakarā ar maģistra grāda iegūšanu. Realitātē ir dažādas situācijas.

L.Millere norāda uz novecojušo normu; interesējas, vai praksē vēl ir gadījumi, uz kuriem tā attiecas.

U.Macpane paskaidro, ka tādu gadījumu nav daudz, bet ir.

L.Millere informē, ka konsultēsies ar JB kolēģiem par tiesiskās paļāvības risinājumiem aktualizētajā situācijā. Šobrīd nevar pateikt, vai šāda norma vispār ir vajadzīga.

R.Bergmanis aicina komisiju atbalstīt šo priekšlikumu; ja būs nepieciešams, uz 3.lasījumu šo normu varēs izslēgt.

*Komisijai nav iebildumu.*

Komisija nolemj atbalstīt priekšlikumu Nr.17.

Nr.18 – aizsardzības ministra A.Sprūda priekšlikums – ierosinājums saistībā ar šiem 33. panta grozījumiem izdarīt arī šādu grozījumu pārejas noteikumos:

Papildināt pārejas noteikumus ar 32. punktu šādā redakcijā: “32. Šā likuma 33. panta pirmās daļas 5. punktā paredzētais dienesta pakāpes piešķiršanas nosacījums par īsā cikla profesionālās augstākās izglītības nepieciešamību štāba virsseržantam (štāba bocmanim) stājas spēkā 2028. gada 1. janvārī. Šā likuma 33. panta pirmās daļas 6. un 7. punktā paredzētie dienesta pakāpju piešķiršanas nosacījumi par pirmā cikla augstākās izglītības nepieciešamību galvenajam virsseržantam (galvenajam bocmanim) un augstākajam virsseržantam (augstākajam bocmanim) stājas spēkā 2030. gada 1. janvārī.”

V.Upeniece paskaidro, ka šis punkts nosaka, kādos termiņos stāsies spēkā 33. pantā piedāvātie grozījumi.

L.Millere informē, ka JB nav konceptuālu iebildumu.

R.Bergmanis aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.18.

R.Bergmanis aicina komisiju balsot par atbalstu likumprojektam “Grozījumi Militārā dienesta likumā” (578/Lp14) otrajā lasījumā.

*Balsojums: par – 8; pret –0; atturas –0; nebalso – 1.*

L.Millere norāda uz 1. lasījuma redakcijā piedāvāto pārejas noteikumu punktu numerācijas nesakritību ar priekšlikumiem uz 2. lasījumu.

V.Upeniece atzīmē, ka tā varētu būt pārrakstīšanās kļūda.

R.Bergmanis aicina noteikt priekšlikumu iesniegšanas termiņu trešajam lasījumam.

*Diskusijas rezultātā sēdes dalībnieki vienojas par 10. septembri.*

**LĒMUMS:**

- atbalstīt likumprojektu “Grozījumi Militārā dienesta likumā” (578/Lp14) un virzīt to izskatīšanai Saeimas sēdē otrajā lasījumā;

- noteikt priekšlikumu iesniegšanas termiņu trešajam lasījumam – 10. septembri.

2. Dažādi.

R.Bergmanis aicina komisiju izteikt ierosinājumus par rudens uz ziemas sesijā izskatāmajiem jautājumiem. Kā aktuālus apmeklējuma mērķus iesaka valsts robežu un Liepājas cietumu.

*Deputātu atbalsta šīs iniciatīvas.*

J.Skrastiņš ierosina apmeklēt arī kādu IeM struktūru reģionos. Kā piemērus iesaka Rūjienu, Iecavu. Iesaka šādus apmeklējumus savienot ar izbraukuma sēdēm uz tālākiem objektiem.

R.Bergmanis ierosina arī apmeklēt kādu Zemessardzes bataljonu, arī Jūrasspēku bāzes apmeklējumu Liepājā. Kā tematisko sēžu tēmas rudenī iesaka militārās industrijas attīstību, Iekšējās drošības akadēmijas gada darba rezultātus, Valsts aizsardzības mācības aktualitātes.

Kā iespējamus maršrutus komisijas ārvalstu vizītēm iesaka Zviedriju, Somiju un Poliju.

*Komisija atbalsta R.Bergmaņa ieteikumus.*

**R.Bergmanis** pateicas visiem par dalību sēdē, slēdz sēdi.

Sēde pabeigta plkst. 11:30.

Komisijas priekšsēdētājs R.Bergmanis

Komisijas sekretārs J.Skrastiņš

Protokolētāja I.Silabriede